Document ID: 32008R1033

KOMISIJOS REGLAMENTAS (EB) Nr. 1033/2008
2008 m. spalio 20 d.
kuriuo iš dalies keičiamas Reglamentas (EB) Nr. 802/2004, įgyvendinantis Tarybos reglamentą (EB) Nr. 139/2004 dėl koncentracijų tarp įmonių kontrolės
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos ekonominės erdvės susitarimą,
atsižvelgdama į 2004 m. sausio 20 d. Tarybos reglamentą (EB) Nr. 139/2004 dėl koncentracijų tarp įmonių kontrolės (EB susijungimų reglamentas) (1), ypač į jo 23 straipsnio 1 dalį,
pasitarusi su Koncentracijų patariamuoju komitetu,
kadangi:
(1)
2004 m. balandžio 21 d. Komisijos reglamente (EB) Nr. 802/2004, įgyvendinančiame Tarybos reglamentą (EB) Nr. 139/2004 dėl koncentracijų tarp įmonių kontrolės (2), nustatytos pranešimo apie koncentracijas ir jų nagrinėjimo procedūrinės taisyklės. Siekiant atsižvelgti į Bulgarijos ir Rumunijos įstojimą į Europos Sąjungą, būtina atnaujinti pranešimo apie koncentracijas formą, pagal kurią reikalaujama tam tikrą informaciją pateikti remiantis visų valstybių narių sąrašu.
(2)
Kalbant apie dokumentus ar pareiškimus, kuriuos per procedūrą pateikė asmenys, įmonės ar įmonių asociacijos, patartina aiškiai nustatyti tvarką, pagal kurią tokie dokumentai ar pareiškimai gali būti laikomi nekonfidencialiais.
(3)
2004 m. birželio 8 d. EEE jungtinis komitetas priėmė sprendimus Nr. 78/2004 ir Nr. 79/2004. Pagal šiuos sprendimus Reglamentas (EB) Nr. 139/2004 įtraukiamas į EEE susitarimą. Kad būtų atsižvelgta į šiuos sprendimus ir siekiant teisinio aiškumo bei skaidrumo, reikia pritaikyti pranešimo formas, visų pirma formą RS - argumentuotas pranešimas (forma RS), susijusią su reikalavimais informacijai, kuri turi būti pateikta perduodant klausimą iki pranešimo apie koncentraciją pateikimo pagal Reglamento (EB) Nr. 139/2004 4 straipsnio 4 dalį ir 4 straipsnio 5 dalį.
(4)
Siekiant užtikrinti, kad Komisija galėtų tinkamai įvertinti pranešančiųjų šalių siūlomus įsipareigojimus suderinti koncentraciją su bendrąja rinka, kaip numatyta Reglamento (EB) Nr. 139/2004 6 straipsnio 2 dalyje arba 8 straipsnio 2 dalyje, turėtų būti reikalaujama, kad pranešančiosios šalys pateiktų išsamią informaciją apie siūlomus įsipareigojimus ir visų pirma - konkrečią informaciją, jeigu siūlomi įsipareigojimai perleisti verslą.
(5)
Siekiant įtikinti Komisiją, kad įsipareigojimai bus įgyvendinti laiku ir tinkamu būdu, tikslinga aiškiai nustatyti, kad į įsipareigojimus gali būti įtraukta išsami informacija apie atitinkamus šalių siūlomus mechanizmus, įskaitant patikėtinio, kuris talkintų Komisijai prižiūrint įsipareigojimų laikymąsi, skyrimą.
(6)
Todėl Reglamentas (EB) Nr. 802/2004 turėtų būti iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 802/2004 iš dalies keičiamas taip:
1)
18 straipsnis papildomas 4 dalimi:
„4. Jeigu asmenys, įmonės ar įmonių asociacijos nesilaiko 2 ar 3 dalies nuostatų, Komisija gali daryti prielaidą, kad atitinkamuose dokumentuose ar pareiškimuose nėra konfidencialios informacijos.“
2)
20 straipsnyje įterpiama 1a dalimi:
„1a. Be 1 dalyje išdėstytų reikalavimų atitinkamos įmonės, tuo pačiu metu siūlydamos įsipareigojimus pagal Reglamento (EB) Nr. 139/2004 6 straipsnio 2 dalį arba 8 straipsnio 2 dalį, pateikia po vieną pagal formą RM - priemonės (forma RM) reikalaujamos informacijos ir dokumentų originalą ir 10 kopijų, kaip nustatyta šio reglamento IV priede. Pateikta informacija turi būti teisinga ir išsami.“
3)
Įterpiamas 20a straipsnis:
„20a straipsnis
Patikėtiniai
1. Pagal Reglamento (EB) Nr. 139/2004 6 straipsnio 2 dalį arba 8 straipsnio 2 dalį suinteresuotųjų įmonių vienas iš siūlomų įsipareigojimų gali būti nepriklausomo patikėtinio (arba patikėtinių), kuris talkintų Komisijai prižiūrint šalių įsipareigojimų laikymąsi arba būtų įgaliotas įgyvendinti įsipareigojimus, skyrimas suinteresuotųjų įmonių lėšomis. Patikėtinį gali skirti šalys, Komisijai patvirtinus jo tapatybę, arba Komisija. Patikėtinis savo užduotis atlieka Komisijai prižiūrint.
2. Komisija gali pridėti tokias su patikėtiniu susijusias įsipareigojimų nuostatas prie sąlygų ir įpareigojimų, nurodytų Reglamento (EB) Nr. 139/2004 6 straipsnio 2 dalyje arba 8 straipsnio 2 dalyje.“
4)
Priedai iš dalies keičiami pagal šio reglamento priedą.
2 straipsnis
Įsigaliojimas
Šis reglamentas įsigalioja kitą dieną po paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visoms valstybėms narėms.
Priimta Briuselyje, 2008 m. spalio 20 d.

Labels: 12
4
15